དཔལ་ལྡན་བླ་མ་དམ་པ་ལ་བསྟོད་ཅིང་གསོལ་བ་གདབ་པའི་ཚིགས་སུ་བཅད་པ་བྱིན་རླབས་ཀྱི་འདོད་འཇོ་ཞེས་བྱ་བ།རྗེ་བཙུན་འཇམ་པའི་དབྱངས་ཀྱི་ཞབས་ལ་གུས་པས་ཕྱག་འཚལ་ལོ།།བསླབ་གསུམ་ཡོངས་འདུའི་རྩ་བ་རབ་བརྟན་ཞིང་།།རྨད་བྱུང་མཁྱེན་བརྩེའི་ཡལ་ག་ཁྱོན་ཡངས་ལ།།འཕྲིན་ལས་འབྲས་བུས་བརྗིད་པ་ཀུན་དགའི་ཤིང་།།དཔལ་ལྡན་བླ་མ་དཔག་བསམ་ལྗོན་པ་རྒྱལ།།ཤེས་རབ་པིར་གྱིས་ཁྱོད་ཐུགས་མེ་ལོང་ལ།།དཔལ་ལྡན་རྒྱལ་བའི་ཆོས་ཀུན་བྲིས་པ་བཞིན།།བཟང་པོའི་འཕྲིན་ལས་ས་གསུམ་ཡོངས་ཀྱི་མགོན།།ཀུན་མཁྱེན་ཆོས་ཀྱི་རྗེ་ལ་ཕྱག་འཚལ་ལོ།།གང་ལ་བརྟེན་ན་སྲིད་པའི་འཆིང་བ་ཀུན།།མ་ལུས་མིང་གི་ལྷག་མ་ཉིད་འགྱུར་བ།།ཟླ་མེད་སྐྱབས་ཀྱི་དམ་པ་དགེ་བའི་བཤེས།།ཐར་པའི་ལམ་སྟོན་ཁྱོད་ལ་ཕྱག་འཚལ་ལོ།།བདེ་བར་གཤེགས་པའི་རིང་ལུགས་བླ་ན་མེད།།མ་ལུས་ཡོངས་སུ་རྫོགས་པའི་ཁུར་བསྣམས་པས།།དམ་ཆོས་རྒྱལ་སྲིད་སྐྱོང་བའི་ཐུ་བོ་མཆོག།ཆོས་ཀྱི་རྒྱལ་པོ་བླ་མའི་ཞབས་ལ་འདུད།།སྲིད་པའི་ཕུན་ཚོགས་གཡོ་བ་གློག་གི་གར།།བསྐྱོད་པའི་རོལ་པ་ལྟ་བུར་གཟིགས་པ་ཁྱོད།།གཅིག་ཏུ་དམ་པའི་ལམ་ལ་རབ་གཞོལ་བའི།།ཞི་བའི་ཐུགས་ཅན་དེ་ལ་ཕྱག་འཚལ་ལོ།།བག་ཡོད་འོ་མའི་ཆུ་གཏེར་ལས་འོངས་ཤིང་།།དྲན་དང་ཤེས་བཞིན་ཉི་འོད་ཀྱིས་ཕྱེ་བས།།ཐུབ་པའི་བརྟུལ་ཞུགས་བཟང་པོའི་ངད་ལྡང་བ།།བསླབ་གསུམ་སྦྲང་རྩིའི་རྒྱལ་མཚན་དེ་ལ་འདུད།།འགྲོ་འདི་ཉམ་ཐག་སྡུག་བསྔལ་གྱིས་བཅིངས་བཞིན།།དེ་བས་ཁྱོད་ཐུགས་སྙིང་རྗེས་དམ་དུ་བཅིངས།།དེ་སླད་བྱང་ཆུབ་མཆོག་ལས་ཁྱོད་ཀྱི་ཐུགས།།མི་ལྡོག་ཤིན་ཏུ་བརྟན་ལ་ཕྱག་འཚལ་ལོ།།འགྲོ་བ་འདི་ལ་ཉིད་ཀྱི་བདེ་དགེ་ཀུན།།ལན་བརྒྱ་ཕྲག་ཏུ་བཏང་བར་མཛད་ན་ཡང་།།ད་དུང་ཚིམ་པ་མེད་པའི་ཐུགས་མངའ་བ།།རྒྱལ་སྲས་དཔའ་བོ་ཁྱོད་ལ་ཕྱག་འཚལ་ལོ།།སྔོན་ཚེ་རྒྱལ་སྲས་དཔའ་བོ་ཇི་སྙེད་པ།།དེ་ཀུན་ལྷག་པའི་བསམ་པ་ཁྱོད་བཞིན་ཏེ།།ཁྱོད་ཀྱི་རླབས་ཆེན་སྤྱོད་པའང་དེ་དག་བཞིན།།མི་མཉམ་མེད་པ་ཁྱོད་ལ་ཕྱག་འཚལ་ལོ།།ཉིད་ཀྱིས་རིང་དུ་བསྐྲད་པས་ཁྲོས་པ་བཞིན།།དངོས་འཛིན་གདོན་གྱིས་འགྲོ་འདི་ཡུན་དུ་གཙེས།།འོན་ཀྱང་འགྲོ་བའི་བདག་འཛིན་ལྕགས་སྒྲོག་ནི།།གཅོད་མཛད་དཔའ་བོ་ཁྱོད་ལ་ཕྱག་འཚལ་ལོ།།སྤྲོས་པའི་ཆུ་འཛིན་དང་བྲལ་ཁྱོད་ཐུགས་མཁར།།མི་རྟོག་ཏིང་འཛིན་ཉི་མའི་འོད་ཟེར་གྱིས།།རྨོངས་པའི་མུན་འཐུག་མ་ལུས་དྲུངས་ཕྱུང་བ།།དག་པའི་ཐུགས་མངའ་དེ་ལ་ཕྱག་འཚལ་ལོ།།ཆོས་ཀུན་གཟིགས་པའི་འདྲེན་བྱེད་སྟོང་ལྡན་ཞིང་།།བདག་མེད་རྟོགས་པའི་ཡེ་ཤེས་རྡོ་རྗེ་ཡིས།།དངོས་འཛིན་ལྷ་མིན་དབང་པོའི་སྲོག་འཕྲོག་པ།།ཐུབ་བསྟན་སྐབས་གསུམ་བདག་པོ་དེ་ལ་འདུད།།སྨིན་ལེགས་པདྨོའི་ཚལ་ན་འདབ་སྟོང་ཅན།།དག་པའི་རྒྱུ་སྐར་དབུས་ན་ཟླ་བ་བཞིན།།མཁས་མང་རི་བོའི་དབུས་ན་ལྷུན་པོ་ཁྱོད།།ཡོན་ཏན་ཚོགས་ཀྱིས་མཐོ་ལ་ཕྱག་འཚལ་ལོ།།ཚོགས་གཉིས་ཤར་རིའི་བ་གམ་ལ་འཛེགས་ཤིང་།།ལེགས་བཤད་འོད་དཀར་ཤེལ་གྱི་དྲ་བས་བསྡམས།།ཕན་བདེའི་ཀུ་མུད་བཞད་པའི་དཔལ་ཡོན་ཅན།།དཔལ་ལྡན་བླ་མ་བདུད་རྩིའི་འོད་ཅན་རྒྱལ།།མཁྱེན་བརྩེ་མགྱོགས་འགྲོའི་རྟ་བདུན་ལ་གནས་ཤིང་།།འཕྲིན་ལས་འོད་སྟོང་གདུལ་བྱའི་འཛིན་མར་འབབ།།ཐུབ་བསྟན་སྦྲང་རྩི་འཛིན་པའི་གཉེན་གཅིག་པུ།།བཤེས་གཉེན་ནམ་མཁའི་ནོར་བུ་དེ་ལ་འདུད།།ཀུན་མཁྱེན་རྒྱལ་བའི་གངས་རི་ལས་འོངས་པའི།།ལེགས་བཤད་དབུ་བའི་འཛུམ་དཀར་རོལ་པ་ཅན།།གསུང་རབ་དལ་འགྲོའི་རྒྱུན་གྱིས་ཁྱོད་ཐུགས་ཀྱི།།བུམ་བཟང་ཡོངས་སུ་གཏམས་ལ་ཕྱག་འཚལ་ལོ།།རྣམ་དག་དབང་བཞིའི་རིན་ཆེན་ཁམས་ལས་གྲུབ།།རྒྱུད་སྡེ་རྣམ་བཞིའི་བང་རིམ་སྐ་རགས་ཅན།།རིམ་གཉིས་ཉི་ཟླའི་འོད་ཀྱིས་རབ་མཛེས་པའི།།དཔལ་ལྡན་བླ་མ་ས་འཛིན་དབང་པོ་རྒྱལ།།རྒྱུད་སྡེ་རྒྱ་མཚོའི་ཁྱོན་ལ་དབང་བསྒྱུར་ཞིང་།།དངོས་གྲུབ་ནོར་བུ་མཆོག་གི་ཅོད་པན་ཅན།།སྐལ་བཟང་ལག་འགྲོ་ཀུན་གྱི་ཉེར་འཚོའི་གཞི།།དཔལ་ལྡན་བླ་མ་གདེངས་ཅན་དབང་པོ་རྒྱལ།།དཔལ་ལྡན་ཆུ་གཏེར་བཞི་ཡི་སྐ་རགས་ཅན།།རྒྱ་མཚོའི་གོས་ཅན་འདི་ན་ཁྱོད་ཀྱི་དཔལ།།ཁོར་ཡུག་རི་བོའི་གནས་ལ་ངལ་བསོ་བ།།ཆོས་ཀྱི་འཁོར་ལོ་བསྒྱུར་བ་ཁྱོད་ལ་འདུད།།ཁྱོད་ཀྱི་རབ་དཀར་གྲགས་པའི་མེ་ཏོག་ཕྲེང་།།ཕྱོགས་ཀྱི་བུ་མོའི་རྣ་ལུང་ལ་འཕོས་པ།།དེ་ཡི་དྲི་ལེན་བློ་གསལ་བུང་བ་ཡི།།ཡིད་ཀྱི་ལྕགས་ཀྱུར་མཛད་ལ་ཕྱག་འཚལ་ལོ།།ས་ཡི་མགོན་པོ་ཁྱོད་ཀྱི་ལེགས་བཤད་ཀྱི།།ཡལ་འདབ་ངོས་ལས་ཟག་པའི་ག་བུར་རྒྱུན།།གདུལ་བྱའི་གཉིས་འཐུང་ཉོན་མོངས་གདུང་བ་དག།ལན་ཅིག་མིན་པར་འཕྲོག་ལ་ཕྱག་འཚལ་ལོ།།འཇིག་རྟེན་འཇིག་རྟེན་འདས་པའི་དགེ་ལེགས་ཀུན།།གང་གི་ཞལ་གྱི་བདུད་རྩིར་རག་ལས་པ།།ཐེག་མཆོག་དགེ་བའི་བཤེས་ཀྱི་ཞབས་ཀྱི་རྡུལ།།གུས་པས་སྤྱི་བོར་ལེན་པར་བྱིན་གྱིས་རློབས།།རྙེད་དཀའ་འཇིག་པར་སླ་བའི་དལ་འབྱོར་འདི།།དགོས་མེད་ཚེ་འདིའི་བྱ་བས་མི་གཡེང་བར།།མགོ་ལ་མེ་ཤོར་བཟློག་ལྟའི་བརྩོན་པ་ཡིས།།དོན་ཆེན་སྙིང་པོ་ལེན་པར་བྱིན་གྱིས་རློབས།།མེ་འོབས་ལྟ་བུར་བཟོད་དཀའི་འཁོར་བ་འདི།།པདྨོའི་ཚལ་ལྟར་མཐོང་བའི་བློ་སྤངས་ནས།།རྣམ་གྲོལ་ཡིད་བཞིན་ནོར་བུ་ལེན་པ་ལ།།ཤུགས་དྲག་དོན་གཉེར་སྐྱེ་བར་བྱིན་གྱིས་རློབས།།ཡུན་རིང་དུས་ནས་གྲངས་མེད་ཕན་བཏགས་པའི།།དྲིན་ཅན་མར་གྱུར་མཐའ་ཡས་འགྲོ་བའི་ཚོགས།།མགོན་མེད་ཉམ་ཐག་གནས་སུ་ལྷུང་བ་ལ།།བཅོས་མིན་སྙིང་རྗེ་སྐྱེ་བར་བྱིན་གྱིས་རློབས།།དེ་དག་སྲིད་པའི་གཙོན་ར་བཟོད་དཀའ་ལས།།བསྒྲལ་ཕྱིར་དཀའ་བ་བརྒྱ་ཕྲག་དག་གིས་ཀྱང་།།སྐྱོ་མེད་བཟོད་པའི་གོ་ཆ་ཆེར་བགོས་ནས།།རྒྱལ་སྲས་སྤྱོད་ཀུན་རྫོགས་པར་བྱིན་གྱིས་རློབས།།རྟོགས་དཀའ་ཆོས་རྣམས་ཀུན་གྱི་དེ་བཞིན་ཉིད།།ཀླུ་སྒྲུབ་དགོངས་པ་ཇི་བཞིན་ལེགས་རྟོགས་ནས།།ཞི་ལྷག་ཟུང་དུ་འབྲེལ་བའི་ཏིང་འཛིན་གྱིས།།གཉིས་སྣང་འཁྲུལ་པ་སེལ་བར་བྱིན་གྱིས་རློབས།།དུས་གསུམ་རྒྱལ་བའི་བགྲོད་པ་གཅིག་པའི་ལམ།།རྣམ་མང་རྒྱུད་སྡེའི་དོན་ལ་ངེས་རྙེད་ནས།།ལམ་གྱི་མཐར་ཐུག་རིམ་གཉིས་རྣལ་འབྱོར་ལ།།སྒྲུབ་པ་སྙིང་པོར་བྱེད་པར་བྱིན་གྱིས་རློབས།།མདོར་ན་རྒྱལ་བའི་གདུང་འཚོབ་ཆོས་ཀྱི་རྗེ།།མཐའ་ཡས་གདུལ་བྱའི་དཔལ་དུ་ཞབས་བརྟན་ཞིང་།།རྣམ་མང་ཆོས་ཀྱི་འཁོར་ལོ་བསྐོར་བ་ལ།།མཛད་པ་རྒྱུན་མི་འཆད་པར་བྱིན་གྱིས་རློབས།།ཞེས་དཔལ་ལྡན་བླ་མ་དམ་པ་མི་འཕྲོགས་པའི་མཁྱེན་རབ་དང་ཐུགས་རྗེ་མངའ་བ་ཀུན་མཁྱེན་ཤེས་རབ་དཔལ་བཟང་པོའི་ཞལ་སྔ་ནས་ལ་བསྟོད་ཅིང་གསོལ་བ་གདབ་པ་བྱིན་རླབས་ཀྱི་འདོད་འཇོ་ཞེས་བྱ་བ་འདི་ནི།གནས་བརྟན་སྡེ་སྣོད་འཛིན་པ་ཚུལ་ཁྲིམས་དཔལ་དང་།མི་ཉག་དགེ་བཤེས་ཚུལ་བཟང་དང་།རྗེ་ཉིད་ཀྱི་ཉེ་གནས་དགེ་སྦྱོང་དཔལ་མགོན་ལ་སོགས་པ་ཆེས་མང་པོ་ཞིག་གིས་རྗེ་འདི་ཉིད་ལ་བསྟོད་ཅིང་གསོལ་བ་གདབ་པ་སྙན་དངགས་ཀྱི་བརྡས་མ་བཅིངས་པའི་གོ་བདེ་བ་ཞིག་གྱིས་ཤིག་ཅེས་ནན་ཆེར་བསྐུལ་བ་ལ་བརྟེན་ནས།མང་དུ་ཐོས་པའི་བཙུན་པ་དགེ་ལེགས་དཔལ་བཟང་པོས།ཤངས་མདོ་རི་བོ་དགེ་འཕེལ་གྱི་གཙུག་ལག་ཁང་དུ་སྦྱར་བའོ།།།།༈